Betogers bring Pta-middestad tot stilstandTalle paaie in die Pretoriase middestad word deur busse versper terwyl nagenoeg 2 000 mense die strate ingevaar het as deel van ŉ betoging deur die Tshwane-metro se busbestuurders oor lone. Die A Re Yeng- en die Tshwane-busdiens is intussen opgeskort, het Sheila Senkubuge, burgemeesterskomiteelid vir paaie en vervoer, gesê. “Ander munisipale voertuie, soos vragmotors en trekkers, word ook gebruik om paaie te versper. Die betogers het onderneem om die middestad tot stilstand te bring tot daar aan hul eise gehoor gegee word. ” Volgens Senkubuge erken die metro sy werknemers se reg om hul ontevredenheid op ŉ verantwoordelike wyse te kenne te gee, maar moet dit nie gedoen word ten koste van die stad nie. Talle foto’s en video’s word intussen ook op sosiale media versprei wat wys hoe asblikke omgekeer word en strate met rommel bestrooi lê. “Hierdie is net opportunistiese gedrag. Die onwettige gebruik van stadseiendom, vandalisme en aksies wat dienslewering in die wiele ry, sal nie geduld word nie en diegene wat betrokke is, sal dissiplinêre optrede in die gesig staar.” Volgens die polisie word talle strate en aansluitings in die stad afgesper deur busse en ander munisipale voertuie, insluitend WF Nkomo- en Kgosi Mampuru-straat, WF Nkomo- en Sophie de Bruyn-straat, WF Nkomo- en Thabo Sehume-straat, WF Nkomo- en Lillian Ngoyi-straat en Johannes Ramokhoase- en Lillian Ngoyi-straat. Die polisie skat dat daar minstens 2 000 betogers is. Die Tshwane-metro het intussen om verskoning gevra aan pendelaars en inwoners wat deur die betoging verontrief word. Die stad se inbelsentrums en kliëntedienssentrums is nie ten volle in bedryf nie en inwoners word versoek om diensleweringskwessies per e-pos aan te meld. “Inwoners moet ongelukkig ook vertragings verwag in die hersteltydperke van dienste wat onderbreek is.” Werknemers van die Tshwane-metro dring op ŉ verhoging van 18% aan. Werkers verbonde aan die vakbond vir munisipale werkers, Samwu, het reeds verlede week in die middestad begin betoog. “Die stad het besluit om ŉ verhoging van 18% aan alle senior bestuurders te betaal, maar ons as werknemers op laer vlak van die stad word nie die spesifieke bedrag betaal nie,” het Mpho Tladinyane, streeksekretaris van Samwu, gesê. Maroela Media het vroeër die maand berig dat die Tshwane-metro stil-stil ŉ salarisverhoging van 18% vir senior bestuurders ingestel het. Die verhoging val saam met die departement van samewerkende regering en tradisionele sake (Cogta) se opgradering van die stad van ŉ kategorie 9- na ŉ kategorie 10-munisipaliteit. Die verhoging is ook bykomend tot die 6,5%- jaarlikse salarisaanpassing wat alle werknemers van die munisipaliteit ontvang het.